In nomine Domini, amen. Anno incarnationis ejusdem Mº CCº octogesimo quinto, mense augusti, ego Johannes, dominus de Salum dicto de Capella, miles, notum facio omnibus tam presentibus quam futuris, quod cum diu est contentio esset inter me ex una parte et religiosos viros abbatem et conventum Cistercii ex altera, super justicia, jure et dominio que dicebam me habere in manso, domo et molendino que predicti religiosi apud Salum predictum habere dignoscuntur et in appendiciis seu pertinenciis quibuscumque predictorum mansi, domus et molendini, tam in fossatis quam saliciis, arboribus, viridariis seu virgultis et cunctis prout se important ab una parte, videlicet a via que est ante portam dicti molendini, a parte inferiori, usque ad pratum dictorum religiosorum, quod situm est retro predictum suum molendinum, et a parte superiori secondum quod predicta se important et durant a prato Constancii de Salum dicti Fychot, quod situm est juxta inclusam dicti molendini, usque ad prata que sunt inter villam de Salum dictam Capellam et mansum sive salicium dicti molendini, que omnia predicti religiosi michi penitus denegabant, dicentes me nichil omnino juris, juridictionis seu dominii in predictis seu predictorum quolibet habere, et diutius super premissis inter nos fuisset litigatum. Tandem, de bonorum virorum et amicorum nostrorum consilio, super premissis omnibus et singulis inter nos amicabiliter pacificatum extitit et concordatum in hunc modum: videlicet quod si quid juris, juridictionis seu dominii habebam seu habere debebam aut poteram in premissis seu in quolibet premissorum, totum illud contuli, quittavi et donavi religiosis antedictis, nichil omnino juris, justicie seu dominii michi aut meis in predictis seu in predictorum aliquo retinens vel reservans: dicti vero religiosi benignitatem et quitationem a me eisdem exhibitam, gratam et acceptam habentes, ex mera et benigna liberalitate, sua et gratia, michi quatuor vaccas donaverunt, quas ego recepi et habui ab eisdem, et notandum quod predictorum rerum quitatio et vaccarum donatio facte fuerant jam sunt quatuor decim anni transacti vel tredecim. In cujus rei testimonium et munimentum presentes litteras religiosis tradidi supradictis sigilli mei munimine roboratas. Datum anno et mense predictis.